Lone Yalcinkaya (CD), 2000-12-05:
Der er ingen tvivl om, at børn har krav på beskyttelse og omsorg.
Vi som voksne er forpligtede til at varetage børns interesser, at fremme deres trivsel og udvikling.
Vi er forpligtede til at sørge for, at børn vokser op i trygge rammer og møder forståelse for deres sårbarhed.
Den tid, vi lever i, er ikke som den, vi er vant til fra vores barndom: IT-udviklingen er grænseløs og hurtigt voksende.
Statsministeren har udtrykt visioner på børns vegne
om, at der skal være mere og mere IT i børns hverdag.
Børn er mere dus med teknologien i dag, end vi i vores barndom kunne drømme om var muligt. Internettet er et uundværligt redskab, som vi med internetadgang har stor glæde af.
Der er ingen - og der kan ikke komme - begrænsninger på offentliggørelse af informationer via Nettet.
For at nævne ganske få ord om porno vil jeg påpege, at porno produceres af voksne til voksne.
Det er voksnes seksuelle drømme og fantasier, som børn ikke skal konfronteres med.
Børn skal have lov til at beholde deres seksuelle uskyld, så længe de er børn.
Pudsigt, at det slår mig, at pornoindustrien inden for Internet er det største, og derefter kommer spil- og gambling-delen af det. Af hensyn til børn har vi regler for film, tv, pornografisk materiale, vold såvel som for reklamer.
Jeg håber på at møde forståelse på lige fod med førnævnte områder i forbindelse med Internettet og den mangfoldighed af informationer, der er.
Der er rejst tvivl om, hvorvidt der nu findes løsninger, om de løsninger, der findes på markedet, er hundrede procent sikre.
Nej, der findes ikke noget, der er hundrede procent sikkert.
Men selv om prævention ikke er hundrede procent sikkert, fraråder vi ikke unge at bruge det.
Og så længe der ikke har været et konkret behov, en problemstilling, der har gjort, at der var behov for udvikling af sådant software, er det naturligt, at der ikke findes noget, der lever op til vores nuværende krav, for vi har ikke stillet krav til nogen som helst indtil dags dato.
Men jeg har været i kontakt med Birkerød Bibliotek, som har 10 pc'er stående på et netværk, som har installeret et filterprogram efter nøje overvejelser, kravspecifikationer, som fungerer, og man har siden haft en opfølgning på, om det nu også var godt nok.
Det ser ud, som om der ingen problemer er med lige netop det program, det har valgt.
Ministeren har nævnt: Jamen hvad med UMTS-mobiltelefoner?
Det er pudsigt.
Jeg havde ikke fået opfattelsen af, at vi skulle stille UMTS-telefoner til rådighed for børn på biblioteker, fritidsordninger eller skoler.
Det ville være noget, deres forældre skulle betale for anskaffelsen af.
Så det er op til forældrene, hvad de telefoner skal bruges til.
Dér er forskellen.
Internettet, vi stiller til rådighed, er nyt, problemfyldt for børn, og det skal der gøres noget ved.
Hensigtserklæringer er gode, men jeg synes, handling er endnu bedre.
Jeg mener ikke, der har været én eneste, der har været i tvivl om, at det var vigtigt at beskytte børn, men flere var i tvivl om, om det var en teknisk løsning, der skulle til.
Herregud, vi står over for en teknisk udvikling, og dér mener vi der skal en teknisk løsning til. Når det er sagt, så ser jeg da virkelig frem til et udvalgsarbejde, hvor at vi kan mødes et eller andet sted og få belyst, hvad vores holdning er til lige netop børns beskyttelse på området.